CELEX: 32015D2176
Language: da
Date: 2015-11-23 00:00:00
Title: Rådets afgørelse (EU) 2015/2176 af 23. november 2015 om den holdning, der skal indtages på Den Europæiske Unions vegne i Det Europæiske Udvalg for Udarbejdelse af Standarder for Sejlads på Indre Vandveje (CESNI) og på plenarforsamlingen for Centralkommissionen for Sejlads på Rhinen (CCNR) om vedtagelsen af en standard om tekniske forskrifter for fartøjer på indre vandveje

25.11.2015   
            
            
               DA
            
            
               Den Europæiske Unions Tidende
            
            
               L 307/25
            
         RÅDETS AFGØRELSE (EU) 2015/2176
   af 23. november 2015
   om den holdning, der skal indtages på Den Europæiske Unions vegne i Det Europæiske Udvalg for Udarbejdelse af Standarder for Sejlads på Indre Vandveje (CESNI) og på plenarforsamlingen for Centralkommissionen for Sejlads på Rhinen (CCNR) om vedtagelsen af en standard om tekniske forskrifter for fartøjer på indre vandveje
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 91, stk. 1, sammenholdt med artikel 218, stk. 9,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               Unionens aktiviteter i sektoren for transport ad indre vandveje bør tilsigte at sikre, at de tekniske forskrifter for fartøjer på indre vandveje, som skal anvendes i Unionen, udarbejdes på en ensartet måde.
            
         
               (2)
            
            
               Det Europæiske Udvalg for Udarbejdelse af Standarder for Sejlads på Indre Vandveje (CESNI) blev oprettet den 3. juni 2015 inden for rammerne af Centralkommissionen for Sejlads på Rhinen (CCNR) med henblik på at udarbejde tekniske standarder for transport ad indre vandveje på forskellige områder, navnlig for så vidt angår fartøjer, informationsteknologi og besætninger.
            
         
               (3)
            
            
               CESNI forventes at vedtage en standard om tekniske forskrifter for fartøjer på indre vandveje (»standarden«) på sit møde den 26. november 2015. CCNR's plenarforsamling vil ændre sin retlige ramme, reglementet for inspektion af fartøjer på Rhinen (»RVIR«), med henblik på at henvise til standarden og gøre den obligatorisk inden for rammerne af anvendelsen af den reviderede konvention om sejlads på Rhinen.
            
         
               (4)
            
            
               I standarden fastsættes fælles tekniske forskrifter, der er nødvendige af hensyn til sikkerheden for fartøjer på indre vandveje. Den indeholder bestemmelser om skibsbygning, udrustning og udstyr til fartøjer på indre vandveje, særlige bestemmelser for nærmere bestemte fartøjskategorier såsom passagerfartøjer, konvojer, der skubbes, og containerskibe, bestemmelser for fartøjsidentifikation, model-certifikater og -registre, overgangsbestemmelser samt instrukser i anvendelsen af standarden. Ved Europa-Parlamentets og Rådets direktiv 2006/87/EF (1) sikres det, at EU-certifikater for sejlads på indre vandveje udstedes til fartøjer, der opfylder de tekniske forskrifter for fartøjer på indre vandveje som fastsat i bilag II til nævnte direktiv, og for hvilke der er fastslået ækvivalens med de tekniske forskrifter i den reviderede konvention om sejlads på Rhinen. Den 10. september 2013 vedtog Kommissionen desuden et forslag til Europa-Parlamentets og Rådets direktiv om fastsættelse af tekniske forskrifter for fartøjer på indre vandveje og om ophævelse af direktiv 2006/87/EF, der tager højde for den udvikling på dette område, som følger af arbejdet i internationale organisationer, navnlig CCNR, i anvendelsen af tekniske forskrifter for fartøjer på indre vandveje.
            
         
               (5)
            
            
               Standarden om tekniske forskrifter for fartøjer på indre vandveje, som skal vedtages i regi af CCNR, vil derfor berøre direktiv 2006/87/EF og de forventelige udviklingsperspektiver i gældende EU-ret på området.
            
         
               (6)
            
            
               Ændringen af RVIR, som har til formål at lette en direkte henvisning til standarden, er ikke blevet færdiggjort i CCNR. For at tage højde for standarden, selv inden den direkte henvisning kan medtages i RVIR, er det derfor hensigtsmæssigt i RVIR at inkludere særlige bestemmelser, herunder bestemmelser relateret til flydende naturgas (LNG).
            
         
               (7)
            
            
               Unionen er hverken medlem af CCNR eller CESNI. Rådet bør derfor bemyndige medlemsstaterne til at udtrykke Unionens holdning, for så vidt angår standarden, i disse organer —
            
         VEDTAGET DENNE AFGØRELSE:
   Artikel 1
   1.   Den holdning, der skal indtages på Den Europæiske Unions vegne på mødet i CESNI den 26. november 2015, er at erklære sig enig i vedtagelsen af den europæiske standard om fastsættelse af tekniske forskrifter for fartøjer til sejlads på indre vandveje (ES-TRIN) 2015/1.
   2.   Den holdning, der skal indtages på Den Europæiske Unions vegne på mødet i CCNR's plenarforsamling den 3. december 2015, er alene at støtte de konkrete ændringer af RVIR, som er i overensstemmelse med ES-TRIN 2015/1. Dette inkluderer navnlig vedtagelsen af bestemmelser om LNG til fremdrift.
   Den holdning, der skal indtages på Den Europæiske Unions vegne på en efterfølgende samling af CCNR's plenarforsamling, er at erklære sig enig i at ændre RVIR med henblik på at henvise til ES-TRIN 2015/1, når den nødvendige ændring af RVIR er foretaget.
   Artikel 2
   1.   Unionens holdning, jf. artikel 1, stk. 1, fremføres af medlemsstaterne, idet de handler i fællesskab i Unionens interesse.
   2.   Unionens holdning, jf. artikel 1, stk. 2, fremføres af de medlemsstater, der er medlemmer af CCNR, idet de handler i fællesskab i Unionens interesse.
   Artikel 3
   Mindre ændringer af de holdninger, der er omhandlet i artikel 1, kan aftales uden yderligere afgørelse truffet af Rådet.
   Artikel 4
   Denne afgørelse træder i kraft på dagen for vedtagelsen.
   
      Udfærdiget i Bruxelles, den 23. november 2015.
      
         
            På Rådets vegne
         
         C. MEISCH
         
            Formand
         
      
   
   
      (1)  Europa-Parlamentets og Rådets direktiv 2006/87/EF af 12. december 2006 om fastsættelse af tekniske forskrifter for fartøjer på indre vandveje og om ophævelse af Rådets direktiv 82/714/EØF (EUT L 389 af 30.12.2006, s. 1).